## Rješenje kojim se društvu Središnje klirinško depozitarno društvo d.d., Zagreb, odobrava naknada za upravljanje Fondom za zaštitu ulagatelja za 2011. godinu

### NN 86/2011 (25.7.2011.), Rješenje kojim se društvu Središnje klirinško depozitarno društvo d.d., Zagreb, odobrava naknada za upravljanje Fondom za zaštitu ulagatelja za 2011. godinu

HRVATSKA AGENCIJA ZA NADZOR FINANCIJSKIH USLUGA

1839

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 244. stavak 3. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, na zahtjev društva Središnje klirinško depozitarno društvo d.d., Zagreb, Heinzelova 62/a, kao Operatera Fonda za zaštitu ulagatelja, za odobrenje naknade za upravljanje Fondom za zaštitu ulagatelja, na sjednici održanoj 14. srpnja 2011. godine, donijela je

RJEŠENJE

1. Društvu Središnje klirinško depozitarno društvo d.d., Zagreb, Heinzelova 62/a, odobrava se naknada za upravljanje Fondom za zaštitu ulagatelja za 2011. godinu, u dodatnom iznosu od 4.710,64 kuna, za svakog člana Fonda, radi pokrića troškova nastalih u postupku isplate osiguranih iznosa.

2. Ovo rješenje objavit će se u »Narodnim novinama«.

Obrazloženje

I. Društvo Središnje klirinško depozitarno društvo d.d., Zagreb, Heinzelova 62/a, kao Operater Fonda za zaštitu ulagatelja (dalje u tekstu: Operater Fonda), podnijelo je Hrvatskoj agenciji za nadzor financijskih usluga (dalje u tekstu: Agencija), 28. veljače 2011. godine, zahtjev za odobrenje iznosa izvanredne naknade Operatera Fonda za zaštitu ulagatelja i u privitku Obrazloženje toga zahtjeva, sukladno odredbama članka 244. stavak 3. Zakona o tržištu kapitala i članka 26. Pravila Fonda za zaštitu ulagatelja, a 11. srpnja 2011. godine, izmijenjeni zahtjev i Odluku uprave Operatera fonda od 7. srpnja 2011. godine, u privitku toga zahtjeva.

II. U provedenom postupku, uvidom u zahtjev Operatera Fonda od 28. veljače 2011. godine i priloženu dokumentaciju, utvrđeno je da je Operater Fonda iznos naknade Operatera Fonda, zbog troškova nastalih u postupku obeštećenja klijenata društva Prva generacija d.o.o., utvrdio u iznosu od 6.928,00 kuna, za svakog člana Fonda, odnosno u ukupnom iznosu od 318.695,87 kuna.

Podneskom, koji je u Agenciji zaprimljen 11. srpnja 2011. godine, Operater Fonda dostavio je Agenciji izmijenjeni zahtjev za odobrenje naknade Operatera Fonda za upravljanje Fondom za zaštitu ulagatelja i Odluku o iznosu naknade Operatera Fonda za upravljanje Fondom, koju je Uprava Središnjeg klirinškog depozitarnog društva d.d. Zagreb, kao Operatera Fonda, donijela 7. srpnja 2011. godine.

Uvidom u navedeni zahtjev, u kojem su specificirani ukupni troškovi nastali u postupku isplate osiguranih iznosa, te Odluku Operatera Fonda, utvrđeno je da je Operater Fonda izmijenio svoj zahtjev od 28. veljače, na način da je iznos naknade za upravljanje Fondom, zbog troškova nastalih u postupku obeštećenja klijenata društva Prva generacija d.o.o., utvrdio u iznosu od 4.710,64 kune, za svakog člana Fonda, odnosno u ukupnom iznosu od 221.400,00 kuna.

U provedenom postupku izvršen je uvid u predmet Agencije klasa: UP/I-451-04/11-45/1, te je utvrđeno da je Agencija u navedenom predmetu, 13. siječnja 2011. godine, donijela Rješenje kojim je utvrđeno da investicijsko društvo Prva generacija d.o.o. Zagreb, Ulica grada Vukovara 20, nije u mogućnosti ispunjavati obveze prema klijentima, na način da ne može izvršiti novčane obveze prema istima, a nije izgledno da će se te okolnosti u dogledno vrijeme bitno promijeniti, čime je nastao osigurani slučaj sukladno odredbi članka 224. stavak 1. točka 2. Zakona o tržištu kapitala (»Narodne novine« br. 88/08, 146/08 i 74/09).

Uvidom u predmete Agencije klasa: UP/I-451-04/09-45/3, klasa: UP/I-451-04/10-45/1 i klasa: UP/I-451-04/10-45/2, utvrđeno je da je Agencija, na zahtjev Središnjeg klirinško depozitarnog društva, kao Operatera fonda za zaštitu ulagatelja, odobrila iznos naknada za upravljanje Fondom za zaštitu ulagatelja za 2009, 2010. i 2011. godinu, u koje naknade, prema priloženom obrazloženju Operatera Fonda i specifikaciji procijenjenih troškova Operatera Fonda za navedene godine, nisu uključeni troškovi koji će za Fond nastati kod nastupanja osiguranog slučaja.

III. Sukladno odredbi članka 244. stavak 3. Zakona o tržištu kapitala, iznos naknade za upravljanje Fondom za zaštitu ulagatelja propisuje Operater Fonda svojim pravilima, u skladu s razumnim poslovnim uvjetima, a odobrava Agencija.

U skladu s odredbom stavka 4. članka 244. Zakona o tržištu kapitala, sredstva prikupljena na ime naknade za upravljanje Fondom, Operater fonda može, između ostaloga, koristiti za pokriće troškova nastalih u postupku isplate osiguranih iznosa.

Odredbom članka 26. stavak 1. Pravila Fonda za zaštitu ulagatelja, određeno je da iznos redovne naknade Operater Fonda utvrđuje posebnom Odlukom za svaku godinu, a istu odobrava Agencija.

Sukladno odredbi stavak 3. navedenog članka Pravila Fonda za zaštitu ulagatelja, ukoliko nastane osigurani slučaj, Operater Fonda će obračunati članovima Fonda sve troškove s time povezane (revizorske troškove, operativne troškove, eventualno troškove pribavljanja kreditne linije i sl.) te im za isto ispostaviti račun s naznačenim rokom dospijeća.

Uzimajući u obzir činjenicu nastupanja osiguranog slučaja kao i činjenicu da u odobrenu naknadu Operatera Fonda za upravljanje Fondom nisu bili uključeni troškovi u vezi s pokrićem troškova nastalih u postupku isplate osiguranih iznosa klijentima investicijskog društva, te s obzirom da je u provedenom postupku utvrđeno da je naknada za upravljanje Fondom za zaštitu ulagatelja za 2011. godinu, koju je Operater Fonda svojom Odlukom utvrdio u dodatnom iznosu od 4.710,64 kune, za svakog člana Fonda, odnosno u ukupnom iznosu od 221.400,00 kuna, primjerena i u skladu s razumnim poslovnim uvjetima, Agencija je nakon provedenog postupka, na temelju odredbe čl. 244. stavak 3. Zakona o tržištu kapitala, riješila kao u toč. 1. izreke.

IV. Sukladno odredbi članka 8. stavak 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-45/2

Urbroj: 326-111-11-3

Zagreb, 14. srpnja 2011.

Predsjednik Uprave
Ante Samodol, v. r.

Rješenje, NN 86/2011-1839